**בעלי חיים באביב**

**⏴ במבט חדש לכיתה א**

**היקף יחידת הלימוד:** 3 שיעורים

**עמודים :**114 - 115**,** 138 - 146

**מטרה**

* התלמידים יזהו בעלי חיים בעונת האביב.
* התלמידים יתארו ויתנו דוגמאות להתנהגות בעלי חיים באביב בהשפעת תופעות מזג האוויר.

**מהלך השיעור:**

| **מרכיבי מעגל הלמידה** | **פעילויות** |
| --- | --- |
| **פתיחה** | * פותחים את השיעור בצפייה בתמונות ובקריאת השיר **אביב**, עמודים 115-114. * בעקבות קריאת השיר עורכים דיון במליאה להעלאת ידע קודם: * איך יודעים שבא האביב? * מה מאפיין את מזג האוויר באביב? * אילו בעלי חיים פעילים באביב? * כיצד מתנהגים בעלי חיים באביב? * מה קורה לבעלי החיים באביב?   משימה זו עוסקת בפעילות המאפיינת בעלי חיים באביב ומתמקדת בעיקר בפעילות החרקים והציפורים. |
| **התנסות** | * יוצאים לסיור לזיהוי חרקים וציפורים באביב.  לביצוע הסיור נעזרים בפעילות : **חרקים באביב**, עמוד 140 .   ובפעילות: **מזהים ציפורים בסביבה**, עמוד 143.   * לשילוב סיור בנושא **חרקים** פנו אל דגם ההוראה חצר [בית הספר כסביבת חיים-נמלים מתחת לאף](https://www.matar.tau.ac.il/wp-content/uploads/2015/02/%D7%9C%D7%9E%D7%99%D7%93%D7%94-%D7%97%D7%95%D7%A5-%D7%9B%D7%99%D7%AA%D7%AA%D7%99%D7%AA-%D7%9B%D7%99%D7%AA%D7%94-%D7%93-%D7%A0%D7%9E%D7%9C%D7%94.pdf) בתת המדור **למידה חוץ כיתתית** במדור **פדגוגיה חדשנית,** אתר מטר * מטרת הסיור היא לאתר ולזהות חרקים וציפורים בסביבה. מומלץ לצאת לסיור עם מדריך חרקים, ציפורים. התלמידים מוזמנים להוסיף ציורים של חרקים וציפורים שאינם בדף הסיור. התלמידים מתבקשים לציין את המקום שבו הם זיהו את בעלי החיים. איתור המקום עשוי לזמן שיח אודות יחסי הגומלין של החרק או הציפור עם מרכיבים בסביבה. למשל. האם דבורים נמשכות לפרחים בצבע אדום או צהוב? לאילו צבעים נמשכות חיפושיות? האם חרק זה או אחר נמצא תמיד על אותו הצמח?   לאחר הסיור אוספים את ממצאי התצפית ובוחנים האם קיימת חוקיות בהתנהגות חרקים/ציפורים וכן לחזק המשגה על אודות קבוצת החרקים/ציפורים (מבנה גוף, זחל או בוגר, צורת תנועה , מבנה גוף, שש רגליים וכו'). |
| **המשגה** | * מקרינים את הסרטון [ארבע עונות – אביב](http://www.youtube.com/watch?v=WJQgt-nKHOU) ומבקשים מהתלמידים  לזהות התנהגויות של בעלי חיים באביב.   הלחן המלווה את הסרטון היא היצירה ארבע העונות –  The Four Seasons- שהיא  מהמפורסמות  בין יצירותיו של המלחין אנטוניו ויולדי . משנת 1723. שם היצירה מסגיר את תוכן הקונצרטו: אביב, קיץ, סתיו וחורף.   * קוראים קטעי המידע **בעלי חיים באביב**, עמודים 139-138.   קטע המידע מסב את תשומת לבם של התלמידים לכך שיש התעוררות ופעילות רבה בקרב בעלי החיים באביב. חרקים (חיפושיות, דבורים, פרפרים, זבובים...) מתעוררים לחיים ומתעופפים באוויר, זוחלים רבים (נחשים, צבים, חרדונים, שממיות) יוצאים ממאורותיהם וזוחלים סביב, פרוות החורף של יונקים מסוימים נושרת ובמקומה צומחת לבעלי החיים פרווה עם שיער קצר, המותאמת לטמפרטורת הקיץ: כלבים, שועלים, זאבים (אפשר לברר עם התלמידים מה קורה לכלבים שהם מגדלים בביתם?). נקבות של יונקים רבים ממליטות צאצאים: היעלה ממליטה גדי, הצביה-עופר, הכבשה-טלה, האתון-עייר, והסוסה-סייח. אפשר לברר עם התלמידים מי ביקר לאחרונה בגן חיות? האם הם שמו לב לדברים מיוחדים בעונה זו? מעבר להיותו קטע פותח, יש בו גם חזרה על אסטרטגיות התנהגות של בעלי חיים בחורף, ובכך יש בכדי להמחיש סגירת מעגל כדי לפתוח אותו שוב בחורף הבא (פרווה צומחת-פרווה נושרת; ישנים בחורף- מתעוררים בקיץ וחוזר חלילה).   * קוראים את קטע המידע שבתבנית במבט רחב: **היודעים אתם ש...?**   **זהירות! נחשים**  הקטע עוסק בדרכי הגנה מפני נחשים ארסיים, ובדרכי התנהגות במקרה שחלילה נחש הכיש מישהו. בשנים האחרונות יש יותר ויותר מקרים של הכשות נחשים, ולאור זאת יש משנה חשיבות לעיסוק בכך. אפשר להוסיף ולהסביר שרצוי לנקות את החצר ואת הגינה, וכך למנוע מזוחלים כאלו ואחרים למצוא מקום מסתור בחצרות ובגינות. |
| **המשך המשגה** | * קוראים את קטע המידע **ציפורים באביב**, עמודים 142-141.   בקטע המידע **ציפורים באביב** מתוארים שלושה סוגים של ציפורים שנמצאות באביב בארץ: **ציפורים יציבות** שנמצאות כל השנה בארץ ומוכרות לתלמידים (או שיכירו אותן כאן) מהסביבה הקרובה לביתם: דוכיפת (הציפור הלאומית של ישראל), בולבול, דרור, חוחית, צופית (הציפור הקטנה ביותר בארץ), תנשמת לבנה.  **ציפורים מקייצות** (נשארות לכל הקיץ): ציפורים שמגיעות לישראל באביב ובונות כאן את הקן שלהן: סנונית, סיס, שרקרק.  **ציפורים נודדות**: באביב חוזרות הציפורים שנדדו בסתיו לאפריקה אל ארצות הצפון וחולפות בשמי הארץ: חסידה, עגור, שקנאי (ציפורים אלה הכרנו בשער סתיו ובשער חורף). הן חונות שוב בישראל, מחפשות מזון ונחות לפני שהן ממשיכות הלאה בנדידתן.  הקטע מפנה את תשומת לבם של התלמידים לכך שהציפורים המקייצות שמגיעות באביב, וגם הציפורים הנודדות, מבשרות על בוא האביב. חשוב להזכיר לתלמידים את הנחליאלי שפגשו בסתיו ובחורף בסביבה הקרובה, ועכשיו באביב הוא עוזב את אזורנו וחוזר אל המקום שבו הוא בונה את הקן.  השאלות שמובאות לאחר הקטע מטרתן לסייע לתלמידים להבין את הרעיונות המובעים בו. התלמידים מתבקשים להביא דוגמאות לציפורים יציבות ולציפורים מקייצות ולתאר אילו סוגים של ציפורים מבשרות על בוא האביב, ובכך להמחיש את הבנתם. הם מתבקשים גם לשער על סמך הכתוב היכן הצופית (ציפור יציבה) בונה את הקן שלה. |
| **יישום** | * מפנים את התלמידים לבצע את משימה [איך יודעים שאביב?](http://ofek.cet.ac.il/ab/science/kesem/Game.aspx?game=spring) שבאתר "אופק" מדע וטכנולוגיה. * מבצעים את המשימה **בעלי חיים בעונת האביב** שבתבנית **במבט חוזר**, עמודים 159-158. * מבקשים מהתלמידים לכתוב שיר/סיפור/קומיקס על בעלי חיים באביב. * מומלץ לפנות לדגם ההוראה [חצר בית הספר כסביבת לימוד חוץ-כיתתית – אילו ציפורים…](https://www.matar.tau.ac.il/?page_id=5234)בסדרה סביבת הלימוד החוץ-כיתתית מאיר את הפוטנציאל של חצר בית הספר כסביבת לימוד לחקר ציפורים, מדור למידה חוץ כיתתית, אתר מטר. |
| **סיכום ורפלקציה** | * הסביר/י כיצד התצפית סייעה ללמידה על בעלי חיים באביב ? מה למדת באמצעותה? * אילו שאלות נוספות מתעוררות אצלך בעקבות השיעור? * כיצד למדת ומה אהבת בשיעור? |